b'\n_START_ARTICLE_\nGospodar prstanov (filmska trilogija)\n_START_SECTION_\nBratov\xc5\xa1\xc4\x8dina prstana\n_START_PARAGRAPH_\nHobit Frodo Bisagin mora uni\xc4\x8diti Prstan Mogote, s \xc4\x8dimer bo pokon\xc4\x8dal Saurona, glavno zlo v Srednjem svetu. Odpravi se na pot, spremljajo ga Samo, Merjadok in Pipin. Na poti v Bre\xc5\xbee jih napadejo temni jezdeci, a jim pobegnejo, v samem kraju pa se jim pridru\xc5\xbei skrivnostni Aragorn._NEWLINE_Ta jih popelje v Rivendell, kjer vilinski kralj Elrond skli\xc4\x8de posvet, na katerem se oblikuje bratov\xc5\xa1\xc4\x8dina prstana; Frodu pomo\xc4\x8d na poti v Mordor, kjer bo uni\xc4\x8dil Prstan, ponudijo prijatelji Sam, Merjadok in Pipin, \xc4\x8darovnik Gandalf, Aragorn, Boromir iz Gondorja, vilin Legolas in \xc5\xa1krat Gimli._NEWLINE_Bratov\xc5\xa1\xc4\x8dina se mora kmalu po za\xc4\x8detku poti soo\xc4\x8diti z veliko oviro: pre\xc4\x8dkati morajo Megleno gorovje. Ko sku\xc5\xa1ajo pre\xc4\x8dkati prelaz Caradhras, \xc4\x8darovnik Saruman nadnje po\xc5\xa1lje sne\xc5\xbeni mete\xc5\xbe, zato morajo na nevarnej\xc5\xa1o pot skozi rove Morie, starodavnega \xc5\xa1kratovskega mesta. Na poti jih opazijo goblini, kasneje pa \xc5\xa1e ognjeni demon - Balrog. Gandalf se s slednjim spopade na mostu Khazad-d\xc3\xbbm in skupaj zgrmita v globine._NEWLINE_Ostali se zate\xc4\x8dejo v vilinsko gozdno kraljestvo Lothlorien, kjer jih kraljica Galadriel obdari s \xc5\xa1tevilnimi darovi, med drugim s \xc4\x8dolni, s katerimi nadaljujejo po reki Anduin. Tako prispejo do ru\xc5\xa1evin Amon Hena, kjer Boromir sku\xc5\xa1a Frodu nasilno odvzeti Prstan, vtem pa jih napadejo Sarumanovi orki. Ti zajamejo Merajdoka in Pipina ter ubijejo Boromirja, ki ju sku\xc5\xa1a za\xc5\xa1\xc4\x8dititi. Frodo \xc5\xbeeli sam nadaljevati pot, saj vidi, kako \xc5\xa1kodljivo Prstan deluje na ostale. Na koncu pusti Samu, da se mu pridru\xc5\xbei. Aragorn, Gimli in Legolas pokopljejo Boromirja, nato pa se odpravijo v lov za orki.\n_START_SECTION_\nStolpa\n_START_PARAGRAPH_\nFrodo in Samo_NEWLINE_Frodo in Samo se na poti prodi Mordorju sku\xc5\xa1ata prebiti skozi gorovje Emyn Muil, kjer pa se izgubita. \xc4\x8cez \xc4\x8das ju tam dohiti in napade Gollum, majhno bitje, ki je dolga leta posedovalo Prstan. Hobita ga ujameta, ta pa jima obljubi, da ju bo odpeljal v Mordor, \xc4\x8demur Samo sicer nasprotuje._NEWLINE_Odpelje ju iz Emyn Muila v Mrtve mo\xc4\x8dvare. Frodo mu s\xc4\x8dasoma vedno bolj zaupa, saj razume, kako mo\xc4\x8dna in te\xc5\xbeavna je Prstanova volja, ki je Golluma tako dolgo obvladovala. Le-ta pa se sam pri sebi ne more odlo\xc4\x8diti, ali naj hobita sku\xc5\xa1a ubiti, ali naj jima pomaga. Enkrat pa ga Frodo pokli\xc4\x8de po njegovem starem imenu - Smeagol, kakor se je imenoval, preden je ubil svojega bratranca Deagola zaradi Prstana. Takrat za\xc4\x8dne Frodu zaupati in ju varno popelje preko mo\xc4\x8dvirja._NEWLINE_Nato pa nekega dne po naklju\xc4\x8dju opazijo napad gondorcev na skupino haradcev, po kateri jih gondorci zajamejo. Njihov poveljnik Faramir se ju sprva odlo\xc4\x8di odpeljati k svojemu o\xc4\x8detu Denethorju v Minas Tirith. Na poti skozi Osgiliath pa med napadom Nazgula spozna, kak\xc5\xa1no nevarnost predstavlja Prstan, zato jih spusti, da nadaljujejo svojo pot._NEWLINE_Aragorn, Legolas in Gimli_NEWLINE_Medtem Aragorn, Legolas in Gimli lovijo skupino orkov, ki je zajela Merjadoka in Pipina. Orke pred njimi dohiti \xc3\x89omerjeva skupina jezdecev iz Rohana, hobita pa se v zmedi bitke odplazita v gozd Fangorn, kjer ju ujame ent Bradodrev in ju odpelje do Belega \xc4\x8darovnika. Ko trojica prispe na prizori\xc5\xa1\xc4\x8de bitke, sledijo njunim sledovom in tudi sama sre\xc4\x8da Belega \xc4\x8darovnika - izka\xc5\xbee se, da je to Gandalf, ki je v bitki z Balrogom umrl, a je bil kot sluga Valarjev ponovno poslan na Srednji svet, da dokon\xc4\x8da svoje poslanstvo. Skupaj se odpravijo v Edoras, glavno mesto Rohana._NEWLINE_Tam Gandalf izpod Sarumanovega \xc4\x8darobnega vpliva odvobodi kralja Theodena. Le-ta nato uka\xc5\xbee odpeljati vse ljudi v trdnjavo Helmov brezen, saj pri\xc4\x8dakuje napad Sarumanovih orkov. Gandalf se odpravi iskat \xc3\x89omerjeve jezdece, Aragorn, Legolas in Gimli pa spremljajo rohance ter se \xc5\xbee na poti spoprimejo z jezdeci vargov. Aragorn pade s pe\xc4\x8dine in \xc5\xa1ele kasneje sledi ostalim, po poti pa vidi ogromno Sarumanovo vojsko, ki se pripravlja na napad. Branilcem se pridru\xc5\xbei skupina vilinskih bojevnikov._NEWLINE_Obramba trdnjave dolgo zdr\xc5\xbei, nato pa orki s pomo\xc4\x8djo Sarumanovega razstreliva podrejo zunanji zid, kmalu zatem pa \xc5\xa1e vrata same notranje utrdbe. Ko polo\xc5\xbeaj izgleda \xc5\xbee povsem brezupen, zadnji branilci na konjih odjahajo napadalcem naproti, ravno takrat pa se vrne Gandalf z jezdeci in skupaj premagajo sovra\xc5\xbenike._NEWLINE_Merjadok in Pipin_NEWLINE_Po tem, ko jih Gandalf zapusti, Bradodrev odpelje hobita na zborovanje entov, kjer se le-ti odlo\xc4\x8dijo, da ne bodo sodelovali v spopadu proti Sarumanu. Razo\xc4\x8darana ga hobita prosita, naj ju odnese na jug, do Rohanskega predora, od koder si bosta sku\xc5\xa1ala utreti pot proti severu, nazaj v \xc5\xa0ajersko. Tako pridejo v bli\xc5\xbeino Orthanca, kjer je Saruman za svoje oro\xc5\xbearne posekal mnogo dreves. To Bradodreva tako razsrdi, da pokli\xc4\x8de vse ostale ente in skupaj napadejo Sarumana.'